Rambi

Rambi (. ) ir vulkāniska sala Fidži ziemeļu daļā, uz austrumiem no Vanua Levu salas. Administratīvi tā ietilpst Ziemeļu apgabala Zakaundroves provincē, taču tai ir piešķirta plaša pašpārvaldes autonomija, jo salu apdzīvo no Kiribati piederošās Banabas salas pārceltie iedzīvotāji.

Dienvidrietumos no Rambi atrodas Kioas sala, kuru 1947. gadā nopirka un apdzīvoja Tuvalu pārapdzīvotā Vaitupu atola iedzīvotāji.

 Vēsture 
Sākotnēji Rambi apdzīvoja fidžieši, taču 19. gadsimta vidū pēc vietējiem kariem sala nonāca Eiropas tirgotāju īpašumā un tika izmantota kā kopras plantācija.

Otrā pasaules kara beigās britu koloniālie pārvaldnieki Gilberta salās un Fidži nolēma lielāko daļu Banabas (Ošenas) iedzīvotāju pārcelt uz Rambi salu, jo fosfātu ieguve bija pilnībā izpostījusi viņu dzimteni.Salas līdzšinējie iedzīvotāji fidžieši tika pārcelti uz netālo Taveuni salu. Kopš tā laika daļa Rambi iedzīvotāju ir atgriezušies dzimtenē; 2021. gadā Banabas iedzīvotāju skaits bija aptuveni 300, tomēr lielākā daļa banabiešu ir palikuši Rambi vai citur Fidži.

Banabieši Fidži ieradās trīs lielos viļņos. Pirmā grupa 703 cilvēku sastāvā (tostarp 318 bērni) ieradās ar britu fosfātu kuģi Triona 1945. gada 15. decembrī. Viņiem pievienojās vēl 300 citu gilbertiešu. Banabieši tika savākti no japāņu internēšanas nometnēm dažādās salās un viņiem netika dota iespēja atgriezties Banabā, izmantojot nepatiesu pamatojumu, ka japāņi ir iznīcinājuši viņu mājas. Lai gan viņiem apgalvoja, ka Rambi salā tos gaida mājas, iedzīvotājiem izsniedza tikai teltis un pārtikas devas, kas pietika vien diviem mēnešiem. Tas notika ciklonu sezonas vidū, un cilvēki vēl bija novājināti no gadiem ilga ieslodzījuma japāņu nometnēs. 40 no vecākajiem banabiešiem nomira.

Otrais pārcelšanās vilnis sekoja laikā no 1975. līdz 1977. gadam, bet pēdējā grupa ieradās starp 1981. un 1983. gadu, kad 1979. gadā Banabā beidzās fosfātu ieguve. Atzīstot iespēju trūkumu dzimtenē, Rambi padome pēc 1981. gada palīdzēja atlikušajiem iedzīvotājiem pārcelties uz Rambi salu.

 Pārvalde 
Rambi iedzīvotāji saglabā savu unikālo identitāti un saikni ar dzimto Banabu. Salu pārvalda Rambi salas padome (Rabi Island Council), kas atrodas Tabvevas ciemā. Banabiešiem Fidži ir piešķirtas īpašas tiesības: viņiem ir dubultpilsonība — Fidži (kopš 2005. gada) un Kiribati, kā arī garantēta viena vieta Kiribati parlamentā, lai gan fiziski viņi dzīvo Fidži teritorijā.

 Ģeogrāfija un saimniecība 
Rambi ir kalnaina sala ar augstāko virsotni 463 metrus virs jūras līmeņa. Apdzīvota ir tikai salas dienvidrietumu un rietumu piekraste. Salā ir četri ciemi, kas nosaukti par godu zaudētajiem ciemiem Banabā: administratīvais centrs Tabveva salas rietumu krastā, Tabianga salas dienvidrietumu galā ar vienīgo skolu un lidlauku, kā arī Uma un Buakonikai.

Iedzīvotāju galvenie iztikas avoti ir zveja, piemājas lauksaimniecība un kopras ražošana. Atšķirībā no Banabas, kas bija sausa un klinšaina, Rambi ir auglīga sala ar bagātīgiem tropu mežiem un pietiekamu nokrišņu daudzumu.

 Kultūra 
Salā dominē banabiešu valoda, kas ir kiribatiešu valodas dialekts. Iedzīvotāji ir saglabājuši tradicionālās dejas un paražas, kas krasi atšķiras no fidžiešu kultūras. Lielākā daļa iedzīvotāju ir metodisti vai katoļi.

 Atsauces 

 Ārējās saites 

Kategorija:Fidži salas
Kategorija:Kiribati vēsture